Οι ΗΠΑ καταδικάζουν νέο κύμα βίας στη Συρία
τις τελευταίες ενέργειες της συριακής κυβέρνησης καταδίκασαν επίσης η ΕΕ και ο ΟΗΕ
Σύροι ακτιβιστές λένε ότι στρατιώτες με την υποστήριξη τανκς άνοιξαν πυρ κατά αμάχων στα πλαίσια επιδρομής στη πόλη Χάμα, από την οποία σκοτώθηκαν τουλάχιστον 80 άτομα. Η επιβεβαίωση πληροφοριών από τη Συρία είναι δύσκολη γιατί η κυβέρνηση έχει απαγορεύσει την πρόσβαση των ξένων μέσων ενημέρωσης στη χώρα. Μερικοί υπολογίζουν ότι οι νεκροί μπορεί να ανέρχονται στους 140. Ακτιβιστές στην περιοχή λένε ότι ο ήχος από τα πυροβόλα και τα βλήματα των τανκς αντηχούσε σ’ ολόκληρη την πόλη την Κυριακή. Υγειονομικοί αξιωματούχοι αναφέρουν ότι τα νοσοκομεία έχουν πλημμυρίσει από τραυματίες και ότι χρειάζονται επειγόντως φιάλες αίματος. Αυτόπτες μάρτυρες λένε ότι στρατεύματα ξεκίνησαν τα ξημερώματα την επίθεση, πυροβολώντας στα τυφλά και σπάζοντας οδοφράγματα που είχαν τοποθετηθεί από πολίτες για να αποτρέψουν την είσοδο των στρατευμάτων στη πόλη τους. Στο μεταξύ, ο Πρόεδρος Ομπάμα εξέφρασε «αποτροπιασμό» για τη χρήση βία από μέρους της κυβέρνησης της Συρίας κατά των πολιτών της. Ανακοίνωση του Λευκού Οίκου, χαρακτηρίζει τα γεγονότα στην Χάμα «τρομακτικά» και αναφέρει ότι φανερώνουν «τον αληθινό χαρακτήρα» της κυβέρνησης του Προέδρου της Συρίας Μπασάρ αλ Ασάντ. Ο κ. Ομπάμα δεσμεύτηκε ότι οι ΗΠΑ θα εντείνουν τις πιέσεις προς τον κ. Ασάντ και θα συνεργαστούν με άλλες χώρες για την απομόνωση της συριακής κυβέρνησης. Επίσης της Κυριακή η ΕΕ καταδίκασε και αυτή τις ενέργειες της συριακής κυβέρνησης, ενώ η Ιταλία και η Γερμανία ζήτησαν έκτακτη σύνοδο του Συμβουλίου Ασφάλειας των ΗΕ για να εξετάσει την υπόθεση. Ο Γενικός Γραμματέας των ΗΕ, Μπαν Κι Μουν, ζήτησε από την Συρία να σταματήσει άμεσα τη χρήση βίας κατά των πολιτών της και να σεβαστεί τα ανθρώπινα δικαιώματα. Αξιωματούχος της Αμερικανικής Πρεσβείας στη Συρία επίσης καταδίκασε την επίθεση και την χαρακτήρισε «πόλεμο» κατά του συριακού λαού. Αλλά και ο πρώην πρωθυπουργός του Λιβάνου, Σαάντ Χαρίρι, αφού καταδίκασε την επίθεση δήλωσε ότι η «σιωπή σε διεθνές επίπεδο και του Αραβικού κόσμου» για την κατάσταση στη Συρία οδηγεί στο αφανισμό περισσοτέρων σύρων.